Trønderkvartetten

Trønderkvartetten var en norsk kammermusikkvartett som eksisterte fra 1982 til 1990. Kvartetten bestod av fire ungdommer fra Trondheim: Elise Båtnes (født 1971), førstefiolin; Mari Giske (født 1968), andrefiolin; Guri Krog (født 1969), bratsj og Tormod Dalen (født 1967), cello. Alle fire var elever ved Trondheim kommunale musikkskole (TKM). Båtnes og Krog begynte ved skolen da de var henholdsvis fire og seks år gamle, Giske og Dalen begynte som åtteåringer.Trønderkvartetten (1986) En journalist omtalte kvartetten som musikkskolens «flaggskip».Vikdal, Berit (1984) 

Kvartetten ble stiftet av musikkskolens rektor Kåre Opdal, som også var deres musikalske leder så lenge gruppen eksisterte. 

Trønderkvartetten var et produkt av kammermusikksatsingen ved musikkskolen. Begynnerundervisningen ved TKM foregikk i stor grad i større og mindre grupper. Etterhvert som elevene utviklet seg, ble det behov for samspillsmuligheter også for mer  viderekomne, og det ble – og blir fortsatt – satset mye på kammermusikk ved skolen.

Kvartetten spilte mye i Trondheim. De holdt konserter blant annet i Vår Frue kirke og på aldershjem og sykehjem.
De hadde også oppdrag andre steder i Norge og i utlandet og høstet mange lovord: I 1984 opptrådte de ved ISMEs 16. verdenskongressVerdenskonferansen for musikkpedagoger i Eugene, Oregon i USA, og ble møtt med ovasjoner etter sine opptredener. Under USA-oppholdet uroppførte kvartetten verket For a small planet av Knut Nystedt. Harpisten Willy Postma og universitetskoret i Portland medvirket.Herresthal, Harald (1985) Festskrift til Knut Nystedt, s. 87 Dette verket spilte de inn på LP i 1987, sammen med Trondheim Kammerkor under ledelse av Norunn Illevold Giske. Beskrivelse av LP-en i Biblioteksøk, biblioteksok.no

Året før, i 1986, hadde de spilt inn en egen LP: Trønderkvartetten, med musikk av Mozart, Schubert og to de samtidskomponistene: Bertil Palmar Johansen og Per Hjort Albertsen, som begge har tilhold i Trondheim. Opdal var produsent for innspillingen.

i 1986 spilte kvartetten også under ESTA-konferansenESTA=European String Teachers' Association i København, og fikk gode kritikker, blant annet i Berlingske Tidende.Plesner, Ragnhild (1986)

Trønderkvartetten opptrådte flere ganger i NRK, både i radio og TV.

Alle de fire medlemmene av kvartetten tok høyere musikkutdannelse etter avsluttet videregående skole, og arbeider i dag som musikere:
Elise Båtnes er 1. konsertmester i Oslo-Filharmonien.
Mari Giske har skiftet fra fiolin til bratsj og arbeider som frilans orkester- og kammermusiker.
Guri Krog (Nå Guri Krog Dodig) arbeider ved Trondheim kommunale kulturskole, og spiller blant annet i Billuca Ensemble, som ifølge sitt eget nettsted spiller en «blanding av rekomponert barokkmusikk og nyskrevet musikk».Fra Billuca Ensembles offisielle nettsted  (Besøkt 7. september 2017)
Tormod Dalen har spesialisert seg innen barokkmusikk og arbeider som universitetslektor ved Norges musikkhøgskole.

Referanser

Kilder
Plesner, Ragnhild (1986) «Ung kvartett i gammel forening». I: Aftenposten (aften), 10. mai 1986, s. 20
Trønderkvartetten, LP fra 1986, vedlagt informasjonsark.
Vikdal, Berit (1984) «Musikk for alle». I: Aftenposten, 1. desember 1984, s. 18

Kategori:Norske kammermusikkgrupper
Kategori:Musikk i Trondheim